Gesin steeds getraumatiseerd ná huishulp hul glo vergiftigMandy de Lange Mandy de Lange, ŉ inwoner van Umhlanga in KwaZulu-Natal, en haar gesin is steeds getraumatiseerd nadat hul huishulp, slegs bekend as Thembi, hulle probeer vergiftig het. “Thembi is glo verlede week vrygelaat, aangesien sy slegs van algemene aanranding aangekla is en dus nie langer aangehou kon word nie,” het De Lange Dinsdag aan Maroela Media gesê. Sy het gesê die uitslag van die mediese toetse wat sy, haar man Heinrich, en vier kinders ná die voorval ondergaan het, is onlangs aan hulle bekend gemaak. “Ek en Heinrich se lewers is vergroot. Ons dokter het gesê dit dui daarop dat ons vergiftig is, omdat ons lewers die gifstof probeer uitwerk het. Heinrich se bloedtelling is ook uitermatig hoog. Almal in die gesin het ook ŉ rooi uitslag gekry wat gejeuk het. Die uitslag op ons velle is darem nou besig om weg te gaan,” het sy bygevoeg. Sy het gesê sy weet nog nie wat die uitslag van die polisie se toetse op die vermeende gifstowwe is nie. “My dokter het wel gesê ons moet versigtig wees dat die gif, wat dalk ook moetie kan wees, ons nie hepatitis gee nie. Ons hou ons gesondheid dop vir enige tekens daarvan.” De Lange sê sy dink nie eers daaraan dat die vermeende moetie bonatuurlike gevolge kan hê nie. “Ons gesin is groot Christene en is glad nie daarvoor bang nie,” het sy gesê. Maroela Media het vroeër berig De Lange en haar gesin het voorverlede week almal siek geword nadat hulle vergiftigde koffie en vrugtesap gedrink het. Sy het agterdogtig geraak oor die huishulp wat sy vier weke vantevore aangestel het. Die gesin het al hul kosbestanddele nagegaan en ontdek dit is vermoedelik besmet. Klik hier om verder te lees en ŉ video oor haar onderhoud met eNCA te sien.